CELEX: 22021D0265
Language: sk
Date: 2021-01-29 00:00:00
Title: Rozhodnutie Spoločného výboru CETA č. 2/2021 z 29. januára 2021, ktorým sa prijíma postup prijímania výkladu v súlade s článkom 8.31 ods. 3 a článkom 8.44 ods. 3 písm. a) CETA, ako prílohy k jeho rokovaciemu poriadku [2021/265]

19.2.2021   
               
               
                  SK
               
               
                  Úradný vestník Európskej únie
               
               
                  L 59/45
               
            
         ROZHODNUTIE SPOLOČNÉHO VÝBORU CETA č. 2/2021
         z 29. januára 2021,
         ktorým sa prijíma postup prijímania výkladu v súlade s článkom 8.31 ods. 3 a článkom 8.44 ods. 3 písm. a) CETA, ako prílohy k jeho rokovaciemu poriadku [2021/265]
         SPOLOČNÝ VÝBOR CETA,
         so zreteľom na článok 26.1 Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej (ďalej len „dohoda“), a najmä jej článok 26.1 ods. 4 písm. d) a článok 26.2 ods. 4,
         keďže:
         
                     (1)
                  
                  
                     Článok 26.1 ods. 4 písm. d) dohody ustanovuje, že Spoločný výbor CETA má prijať svoj rokovací poriadok.
                  
               
                     (2)
                  
                  
                     Článok 26.2 ods. 1 písm. b) dohody ustanovuje, že Výbor pre služby a investície je jeden z osobitných výborov zriadených dohodou.
                  
               
                     (3)
                  
                  
                     Článok 26.2 ods. 4 dohody ustanovuje, že osobitné výbory stanovia alebo zmenia svoj rokovací poriadok, v prípade, že to budú považovať za vhodné.
                  
               
                     (4)
                  
                  
                     V článku 14.4 rokovacieho poriadku Spoločného výboru CETA ustanovenom v rozhodnutí Spoločného výboru CETA 001/2018 z 26. septembra 2018 sa stanovuje, že pokiaľ každý osobitný výbor nerozhodne inak podľa článku 26.2 ods. 4 dohody, tento rokovací poriadok sa uplatňuje mutatis mutandis na osobitné výbory a iné subjekty zriadené podľa dohody.
                  
               
                     (5)
                  
                  
                     V súlade s článkom 8.9 ods. 1 dohody zmluvné strany opätovne potvrdzujú svoje právo vytvárať na svojom území reguláciu na splnenie legitímnych cieľov verejnej politiky, ako je ochrana verejného zdravia, bezpečnosti, životného prostredia, čo zahŕňa zmenu klímy a biodiverzitu, alebo morálky, spoločenskej ochrany alebo ochrany spotrebiteľa alebo v záujme podpory a ochrany kultúrnej rozmanitosti.
                  
               
                     (6)
                  
                  
                     V súlade s odsekom 6 písm. e) spoločnej listiny o výklade dohody, s cieľom zabezpečiť, aby tribunály zriadené podľa oddielu F (Urovnávanie investičných sporov medzi investormi a štátmi) Ôsmej kapitoly (Investície) za všetkých okolností rešpektovali zámer zmluvných strán stanovený v dohode, dohoda obsahuje ustanovenia, ktoré umožňujú zmluvným stranám vydávať záväzné poznámky k výkladu, a zmluvné strany opätovne potvrdzujú, že Kanada a Európska únia a jej členské štáty sú odhodlané používať tieto ustanovenia s cieľom vyhnúť sa akémukoľvek nesprávnemu výkladu dohody zo strany tribunálov a napraviť ho.
                  
               
                     (7)
                  
                  
                     V súlade s článkom 8.31 ods. 3 a článkom 8.44 ods. 3 písm. a) dohody, ak vzniknú vážne obavy, pokiaľ ide o otázky výkladu, ktoré môžu ovplyvniť investície, Výbor pre služby a investície môže na základe dohody zmluvných strán a po splnení ich príslušných vnútorných požiadaviek a postupov odporučiť Spoločnému výboru CETA, aby prijal výklad dohody; výklad prijatý Spoločným výborom CETA je záväzný pre tribunály zriadené podľa oddielu F (Urovnávanie investičných sporov medzi investormi a štátmi) Ôsmej kapitoly (Investície) dohody, pričom Spoločný výbor CETA môže rozhodnúť, že určitý výklad má záväznú platnosť až od určitého dátumu,
                  
               PRIJAL TOTO ROZHODNUTIE:
         
            Článok 1
            
               1.   Postup prijímania výkladu v súlade s článkom 8.31 ods. 3 a článkom 8.44 ods. 3 písm. a) dohody uvedený v prílohe k tomuto rozhodnutiu sa týmto prijíma ako príloha k rokovaciemu poriadku Spoločného výboru CETA ustanovenom v rozhodnutí Spoločného výboru CETA 001/2018 z 26. septembra 2018.
            
            
               2.   Táto príloha tvorí neoddeliteľnú súčasť rokovacieho poriadku Spoločného výboru CETA ustanovenom v rozhodnutí Spoločného výboru CETA 001/2018 z 26. septembra 2018.
            
         
         
            Článok 2
            Táto príloha tvorí neoddeliteľnú súčasť tohto rozhodnutia.
         
         
            Článok 3
            Toto rozhodnutie je vyhotovené v dvoch pôvodných vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom každé znenie je rovnako autentické.
         
         
            Článok 4
            Toto rozhodnutie sa uverejní a nadobudne účinnosť dňom nadobudnutia platnosti oddielu F (Urovnávanie investičných sporov medzi investormi a štátmi) Ôsmej kapitoly (Investície) dohody s výhradou výmeny písomných oznámení zmluvných strán prostredníctvom diplomatických kanálov, ktoré potvrdzujú, že splnili potrebné vnútorné požiadavky a postupy.
         
         
            V Bruseli dňa 29. januára 2021
            
               
                  Za Spoločný výbor CETA
               
               
                  Spolupredsedovia
               
               Valdis DOMBROVSKIS
               Mary NG
            
         
      
      
         
            PRÍLOHA
            
               PRÍLOHA K ROKOVACIEMU PORIADKU SPOLOČNÉHO VÝBORU CETA
            
            (ROZHODNUTIE SPOLOČNÉHO VÝBORU CETA 001/2018 Z 26. SEPTEMBRA 2018)
            
                     
                        1.
                     
                     
                        V akejkoľvek situácii, keď má zmluvná strana vážne obavy, pokiaľ ide o otázky výkladu dohody, ktoré môžu mať vplyv na investície, a to aj v prípade, že má vážne obavy týkajúce sa konkrétneho opatrenia, v súvislosti s ktorým podľa článku 8.19 (Konzultácie) dohody predložil žiadosť o konzultácie investor druhej zmluvnej strany, ktorý tvrdí, že toto opatrenie porušuje povinnosť podľa Ôsmej kapitoly (Investície) dohody:
                        
                                    a)
                                 
                                 
                                    zmluvná strana môže túto záležitosť písomne postúpiť Výboru pre služby a investície;
                                 
                              
                                    b)
                                 
                                 
                                    v prípade postúpenia podľa písmena a) zmluvné strany bezodkladne začnú konzultácie v rámci Výboru pre služby a investície a
                                 
                              
                                    c)
                                 
                                 
                                    Výbor pre služby a investície rozhodne o tejto záležitosti čo najskôr.
                                 
                              
                  
                     
                        2.
                     
                     
                        Každá zmluvná strana náležite zváži tvrdenia druhej zmluvnej strany súvisiace s článkom 8.31 ods. 3 dohody a vyvinie maximálne úsilie na včasné a obojstranne uspokojivé riešenie tejto záležitosti.
                     
                  
                     
                        3.
                     
                     
                        Po dohode zmluvných strán a po splnení ich príslušných vnútorných požiadaviek a postupov môže Výbor pre služby a investície odporučiť Spoločnému výboru CETA, aby prijal výklad príslušných ustanovení Ôsmej kapitoly (Investície) dohody. Tento výklad sa môže okrem iného zaoberať otázkou, či a za akých podmienok sa má určitý druh opatrenia považovať za zlučiteľný s Ôsmou kapitolou (Investície) dohody.
                     
                  
                     
                        4.
                     
                     
                        Ak sa Výbor pre služby a investície rozhodne odporučiť Spoločnému výboru CETA, aby prijal určitý výklad, Spoločný výbor CETA čo najskôr prijme rozhodnutie v danej veci.
                     
                  
                     
                        5.
                     
                     
                        Výklad prijatý Spoločným výborom CETA je záväzný pre Tribunál a Odvolací tribunál, ktoré sú zriadené podľa oddielu F (Urovnávanie investičných sporov medzi investormi a štátmi) Ôsmej kapitoly (Investície) dohody. Spoločný výbor CETA môže rozhodnúť, že určitý výklad má záväznú platnosť až od určitého dátumu.
                     
                  
                     
                        6.
                     
                     
                        Výklady prijaté Spoločným výborom CETA sa bezodkladne zverejnia a zašlú zmluvným stranám a predsedom Tribunálu a Odvolacieho tribunálu, ktorí zabezpečia ich oznámenie Tribunálu a Odvolaciemu tribunálu, ktoré sú zriadené podľa oddielu F (Urovnávanie investičných sporov medzi investormi a štátmi) Ôsmej kapitoly (Investície) dohody.